LIGJ
Nr. 89/2024

PËR DISA SHTESA DHE NDRYSHIME NË LIGJIN NR. 46/2018, “PËR KONTROLLIN SHTETËROR TË TRANSFERIMEVE NDËRKOMBËTARE TË MALLRAVE USHTARAKE DHE TË ARTIKUJVE E TEKNOLOGJIVE ME PËRDORIM TË DYFISHTË”, I NDRYSHUAR

Në mbështetje të neneve 78, dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 46/2018, “Për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë”, i ndryshuar, bëhen këto shtesa dhe ndryshime:

Neni 1

Pas shkronjës “ç” të pikës 2 të nenit 3 shtohet shkronja “d” me këtë përmbajtje:
“d) transferimet ndërkombëtare të mallrave të kontrolluara, të cilat kryhen sipas udhëzimeve të vendeve/agjencive të NATO-s, për rastet e veçanta të nevojave operacionale të këtyre vendeve.”.

Neni 2

Paragrafi i parë i pikës 1 të nenit 9 ndryshohet si më poshtë:
“Në Ministrinë e Mbrojtjes funksionon Autoriteti i Kontrollit Shtetëror të Eksporteve (AKSHE), e cila është struktura shtetërore, përgjegjëse për zbatimin e politikës së kontrollit për transferimet ndërkombëtare të mallrave ushtarake, të artikujve dhe të teknologjive me përdorim të dyfishtë.”.

Neni 3

Pika 1 e nenit 10 ndryshohet si më poshtë:
“1. Autoriteti i Kontrollit Shtetëror të Eksporteve, me kontributet e ministrive dhe të organeve të tjera të interesuara, harton dhe propozon pranë ministrit të Mbrojtjes listën e mallrave, objekt i kontrollit shtetëror të transferimeve ndërkombëtare.
Këshilli i Ministrave, me propozimin e ministrit të Mbrojtjes, miraton listën e mallrave ushtarake, të artikujve e të teknologjive me përdorim të dyfishtë në përputhje me listat përkatëse të Bashkimit Evropian.”.

Neni 4

Në nenin 13 bëhen ndryshimi dhe shtesa e mëposhtme:
1. Shkronja “b” ndryshohet si më poshtë: 
“b) ndaj subjektit aplikues ka filluar procedimi penal ose është dënuar me vendim penal të formës së prerë nga gjykatat e Republikës së Shqipërisë për:
i. veprën penale të prodhimit, mbajtjes, blerjes, transportit apo tregtimit të lëndëve plasëse, të armëve të zjarrit, biologjike, kimike apo bërthamore, si dhe kërkimit shkencor për prodhimin e armëve të shkatërrimit në masë; 
ii. shkeljen e dispozitave të këtij ligji; 
iii. shkeljen e dispozitave të tjera të legjislacionit në fuqi, që lidhen me rendin kushtetues dhe sigurinë kombëtare;”.
 	2. Pas shkronjës “b” shtohet shkronja “b/1” me këtë përmbajtje:
“b/1) ndaj subjektit aplikues ka filluar procedimi penal ose është dënuar me vendim penal të formës së prerë nga gjykatat e një shteti të huaj për: 
i. veprën penale të prodhimit, mbajtjes, blerjes, transportit apo tregtimit të lëndëve plasëse, të armëve të zjarrit, biologjike, kimike apo bërthamore, si dhe kërkimit shkencor për prodhimin e armëve të shkatërrimit në masë, sipas parashikimeve të legjislacionit penal në fuqi të shtetit të huaj; 
ii. shkeljen e dispozitave të legjislacionit të shtetit të huaj për kontrollin shtetëror mbi transferimin ndërkombëtar të mallrave ushtarake dhe të artikujve e teknologjive me përdorim të dyfishtë; 
iii. shkeljen e dispozitave të tjera të legjislacionit në fuqi të shtetit të huaj, që lidhen me rendin kushtetues dhe sigurinë kombëtare;”. 

Neni 5

Në nenin 14 bëhen ndryshimet e mëposhtme:
1. Paragrafi i dytë i pikës 2 ndryshohet si më poshtë:
“Përcaktimi i formatit të regjistrit, si dhe të dhënat e subjekteve, të cilat duhet të regjistrohen, bëhen me vendim të Këshillit të Ministrave.”.
2. Në pikën 3 togfjalëshi “miraton vendimet” zëvendësohet me fjalën “vendos”.
3. Në shkronjën “dh” të pikës 5 fjalët “arsye të tjera për cenimin e sigurisë kombëtare.” zëvendësohen me fjalët “dyshime të arsyeshme që cenojnë sigurinë kombëtare.”.

Neni 6

Paragrafi i dytë i pikës 4 të nenit 17 shfuqizohet. 

Neni 7

Në nenin 21 bëhen këto ndryshime:
1. Paragrafi i tretë i pikës 1 shfuqizohet.
2. Fjalia e dytë e pikës 2 shfuqizohet. 

Neni 8

Në nenin 26 bëhen ndryshimet e mëposhtme:
1. Fjalia e parë e pikës 1 ndryshohet si më poshtë:
“Për lëshimin e licencave/autorizimeve apo të certifikatave në transferimin ndërkombëtar të mallrave, personi fizik ose juridik paraqet kërkesën online me dokumentacionin e nevojshëm për shqyrtim dhe vlerësim.”.
 	2. Pika 3 ndryshohet si më poshtë: 
“3. Llojet e licencave, certifikatave dhe autorizimeve, dokumentacioni i aplikimit, formatet e kërkesave të aplikimeve, si dhe formatet e licencave, autorizimeve dhe certifikatave përcaktohen me vendim të Këshillit të Ministrave.”.

Neni 9

Shkronja “ç” e pikës 1 të nenit 29 shfuqizohet.

Neni 10

Në pikën 2 të nenit 30, fjalët “mund të miratojë një vendim” zëvendësohen me fjalën “vendos”.

Neni 11

Paragrafi i dytë i pikës 2 të nenit 34 ndryshohet si më poshtë: 
“Procedurat dhe kërkesat për marrjen e autorizimit përcaktohen me vendim të Këshillit të Ministrave.”.
 
Neni 12

Në nenin 37 bëhen këto ndryshime:
1. Pika 2 ndryshohet si më poshtë:
“2. Formatet e raportimit, si dhe afatet e koha e paraqitjes së raporteve përcaktohen me vendim të Këshillit të Ministrave.”.
2. Në pikën 3 bëhen ndryshimet e mëposhtme:
a) në shkronjën “d” fjalët “dhe incizimet audio-video” hiqen.
b) shkronja “e” e pikës 3 shfuqizohet.

Neni 13

Pika 2 e nenit 38 ndryshohet si më poshtë:
“2. Për ofrimin e informacionit dhe dokumentacionit, sipas pikës 1 të këtij neni, subjektet e përfshira në transferimet e mallrave, që kanë marrë licencë, raportojnë sipas formateve të miratuara. 
Formatet e raportimit, si dhe afatet e koha e paraqitjes së raporteve përcaktohen me vendim të Këshillit të Ministrave.”.

Neni 14

Fjalia e parë e pikës 2 të nenit 42 ndryshohet si më poshtë:
“Subjekteve të pikës 1, përsëritëse të mbi dy herë të shkeljeve të parashikuara në shkronjat “a” dhe “b” të këtij neni, përveç gjobës, u caktohet si masë shtesë ndalimi i kryerjes së transferimit ndërkombëtar të mallrave të kontrolluara.”. 

Neni 15

Pikat 4 dhe 5 të nenit 44 ndryshohen si më poshtë:
“4. Kundër vendimit të komisionit, të marrë sipas pikës 1 këtij neni, bëhet ankim administrativ sipas përcaktimeve të Kodit të Procedurave Administrative.
5. Kundër vendimit të zyrtarit të autorizuar, të marrë sipas pikës 3 të këtij neni, bëhet ankim administrativ sipas përcaktimeve të Kodit të Procedurave Administrative.”.

Neni 16
Dispozita kalimtare dhe të fundit

1. Deri në ngritjen e infrastrukturës së dedikuar për paraqitjen e kërkesës online, sipas përcaktimeve të pikës 1 të nenit 26, kërkesa për lëshimin e licencave, certifikatave dhe autorizimeve, si dhe dokumentacioni përkatës paraqiten sipas mënyrave e mjeteve ekzistuese.
2. Detyrimet e subjekteve, sipas shkronjave “d” e “dh” të pikës 1 të nenit 38 dhe shkronjës “k” të nenit 41 zbatohen vetëm për rastet e licencave që lëshohen të printuara fizikisht.
3. Të gjitha procedurat e kryera sipas udhëzimeve të vendeve ose agjencive të NATO-s për transferimet ndërkombëtare të mallrave të kontrolluara, me qëllim dhënien e asistencës shtetërore ushtarake konsiderohen në përputhje me regjimin e vendosur për transferimin ndërkombëtar të mallrave të kontrolluara dhe të përcaktuara në nenin 3, të ligjit nr. 46/2018, “Për kontrollin shtetëror të transferimeve ndërkombëtare të mallrave ushtarake dhe të artikujve e teknologjive me përdorim të dyfishtë”, i ndryshuar, sipas dispozitave të këtij ligji. 
 						 
Neni 17
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 26.7.2024.

